講起超跑，法拉利相信無人不識吧！而係今年三月於瑞士日內瓦車展首度亮相的最新超跑 Ferrari 488 GTB，近日就首度抵港！難得有如此機會，Edward 自然第一時間去他們的陳列室，為大家帶來第一手的試「坐」速報啦。
▲488 GTB 係車身設計上變為更流線型，令氣流可以順利通過車頭部分，並經過車頂，再由車尾上圖的凹位帶走，據官方稱風阻可比上代 458 大幅減低 53%。
每一代 Ferrari 超跑的注目點，其中一個肯定係引擎。而今次 488 GTB 另一特點，就是搭載了 3.9L V8 雙渦輪增壓引擎，最高馬力可以達到 670 匹，同上代 458 的 570 匹相比，足足多了 100 匹！此外，油門加速所需時間只係 0.8 秒，即係幾乎係一篤油就去，成架車控制響應速度更只係 0.06秒，反應超快。另外，0 至 100km/h 只需 3 秒，而 0 至 200km/h 更只需要 8.3 秒，比起上一代 458 快好多。相信呢個表現，絕對可以滿足喜愛速度感的超跑迷。
▲搭載全新的 3.9L V8 雙渦輪增壓引擎，馬力輸出比上代 458 足足大 100匹。
▲另外車身兩側加入了扇貝式入氣口，用以引入生風為引擎降溫，亦有助減低風阻。
▲因為未能試車，唯有俾大家睇睇 Ferrari 係賽道上試揸 488 GTB 的影片，等大家可以用雙眼、雙耳感受一下 488 GTB 引擎的威力啦。
▲488 GTB 採用全新的 Brembo 製碳陶瓷制動系統，相比以往同系列的制動系統，可以有更穩定及更短的剎車距離。
▲真皮皮椅配上懷舊風設計，無論舒適度定係視覺效果都一流。
▲透過移後座位，就算好似 Edward 擁有較長腳的駕駛者，都可以好舒服。
▲軚盤揸上手都好舒服！
▲預設的車載音響系統為 JBL，估計應該都幾好聲。
今次 Ferrari 488 GTB 首次抵港，由於只係左軚車，香港行貨就算訂了，最快都要下年一、二月先有貨，所以暫時未能為大家體驗路面上駕駛感受。不過 Edward 始終覺得，呢類超跑係香港呢個「踩 Brake 多過踩油」加上車多路窄燈位多的路面環境，比你行得再快都冇用，很難發揮 Ferrari 呢類超跑的真正長處。如果大家可以係其他國家體驗，相信會有更爽的感受。
不過話又說回來，如果願意俾得 $3,998,000 買 Ferrari 488 GTB 的用家，都係作為身份的象徵的愛好者！又點會在乎個少少油錢呢，right？最後一提的是，如果大家對 Ferrari 488 GTB 有興趣，而家落訂就要 2017 年先至可以拿到車，但以一部 tailor-made 的超跑來講，算快架啦！